**Joe Kinnear** (27. joulukuuta 1946 Dublin – 7. huhtikuuta 2024) oli irlantilainen jalkapallovalmentaja ja -pelaaja. 

Suurimman osan pelaajaurastaan Kinnear pelasi Tottenham Hotspurissa, jossa hän voitti mm. FA Cupin, UEFA Cupin ja Englannin liigacupin. Hän edusti myös Irlannin maajoukkuetta. Valmentajana Kinnear toimi Wimbledonissa, Luton Townissa, Nottingham Forestissa ja Newcastle Unitedissa.

Pelaajaura
----------

Kinnearin ura alkoi St Albans Cityssä, josta hän siirtyi Tottenhamiin 1965. Tottenhamissa Kinnear pelasi 10 vuotta ja voitti FA Cupin 1967 sekä Englannin liigacupin 1971 ja 1973. Hän voitti myös UEFA Cupin kaudella 1971–1972. Vuonna 1975 Kinnear siirtyi Brighton & Hove Albioniin, mutta ei ehtinyt pelata siellä pitkään. Hän loukkasi polvensa niin pahoin että joutui lopettamaan uransa 1977.

Urallaan Kinnear pelasi yhteensä 212 liigaottelua ja maajoukkueessa hän esiintyi 26 kertaa.

Valmennusura
------------

Pelaajauran loputtua Kinnear ryhtyi valmentajaksi. Hän valmensi Dubaissa yhdessä Dave Mackayn kanssa Al-Sharjahia ja Al-Shababia viiden vuoden ajan. Ennen Englantiin palaamistaan Kinnear valmensi 1987 Nepalin jalkapallomaajoukkuetta sekä kolmen kuukauden ajan Intiaa. 

Englantiin palattuaan Kinnear toimi aluksi Dave Mackayn apuvalmentajana Doncasterissa ja hetken myös päävalmentajana Mackayn vaihdettua seuraa. Vuonna 1991 Kinnearista tuli Wimbledonin reservijoukkueen valmentaja. Hänet nostettiin päävalmentajaksi 1992, kun Wimbledon oli sarjan viimeisenä. Kauden 12 jäljellä olevan ottelun aikana Kinnear nosti seuran kolmanneksitoista, minkä ansiosta hän sai pitkän jatkosopimuksen. Hän jatkoi Wimbledonissa aina vuoteen 1999 asti kunnes erosi terveydellisistä syistä. Parhaimmillaan Wimbledon ylsi hänen kaudellaan FA Cupin ja Liigacupin välieriin. 

Kinnear palasi jalkapallon pariin syksyllä 2000, jolloin hän siirtyi Oxford Unitedin urheilutoimenjohtajaksi. Neljä kuukautta myöhemmin hän vaihtoi samaan tehtävään Luton Townissa ja otti itselleen myös managerin toimen. Luton putosi kauden päätteeksi, mutta palasi välittömästi takaisin Kinnearin johdolla. Seuraavalla kaudella se ylsi yhdeksänneksi 2. divisioonassa. Kauden päätteeksi Kinnear sai potkut omistajanvaihdoksen yhteydessä. 

Kinnear siirtyi helmikuussa 2004 Nottingham Forestin manageriksi Paul Hartin saatua potkut. Hän valmensi Nottinghamia joulukuuhun asti jolloin päätti erota. Nottinghamin jälkeen Kinnear palasi valmennukseen vasta syksyllä 2008, kun hänet nimitettiin Newcastle Unitedin väliaikaiseksi manageriksi Kevin Keeganin erottua tehtävästään.

Vuonna 1999 sydänkohtauksen saaneen Kinnearin terveydentila nousi jälleen otsikoihin helmikuussa 2009, kun hänet toimitettiin sairaalahoitoon. Newcastle United ei paljastanut tarkempia tietoja irlantilaisen terveydentilasta, mutta häneltä jää väliin ainakin Valioliiga-ottelu West Bromwichia vastaan. 

Huhtikuussa 2009 Newcastle nimitti Alan Shearerin seuran päävalmentajaksi. Tarkoituksena on, että Shearer hoitaa valmentajan tehtäviä kauden loppuun saakka. Kinnear itse on sivussa sydänleikkauksen ja siitä toipumisen vuoksi. 

Kesäkuussa 2013 Kinnear nimitettiin Newcastlen urheilutoimenjohtajaksi.  Fanit ilmaisivat tyytymättömyytensä Kinnearin nimityksestä. Pian nimityksen jälkeen Newcastlen toimitusjohtaja Derek Llambias erosi tehtävästään.  Lopulta Kinnear itse lähti seurasta helmikuussa 2014.

Lähteet
-------

* Joe Kinnear named Newcastle manager  26.9.2008. The Independent. Viitattu 29.10.2008. (englanniksi)
* Joe Kinnear factfile  26.9.2008. The Independent. Viitattu 29.10.2008. (englanniksi)

### Viitteet

1. ↑  Joe Kinnear, former Tottenham player and Wimbledon manager, dies aged 77 *The Guardian*.  7.4.2024. Guardian News & Media Limited. Viitattu 7.4.2024. (englanniksi)
2. ↑  UEFA Cup 1971–1972 RSSSF. Viitattu 29.10.2008. (englanniksi)
3. ↑  Joe Kinnear career stats Soccerbase.  Arkistoitu 30.3.2005. Viitattu 29.10.2008. (englanniksi)
4. ↑  Joe Kinnear international stats Soccerscene.ie. Viitattu 29.10.2008. (englanniksi)
5. ↑  Nepal Remembers Joe Kinnear  28.9.2008. Goal.com. Viitattu 29.10.2008. (englanniksi)
6. 1 2  Prior, Ian & Brodkin, Jon: Firefighter Kinnear makes Luton his latest rescue mission  8.2.2001. The Guardian. Viitattu 29.10.2008. (englanniksi)
7. ↑  Soccernet: Kinnear taken to hospital after falling ill  7.2.2009. Soccernet.  Arkistoitu 8.2.2009. Viitattu 7.2.2009. (englanniksi)
8. ↑  BBC Sport: Kinnear back home after surgery  22.2.2009. BBC Sport.  (englanniksi)
9. ↑  Louise Taylor: Newcastle United confirm Joe Kinnear as club's new director of football  18.6.2013. The Guardian.  (englanniksi)
10. ↑  Newcastle United: Derek Llambias resigns as managing director  19.6.2013. BBC Sport.  (englanniksi)
11. ↑  It's the end of an error: Kinnear quits as Newcastle director of football after seven months and no money spent  3.2.2014. Daily Mail.  (englanniksi)


|  |  |  |
| --- | --- | --- |
| Edeltäjä:**Chris Hughton** | **Newcastle Unitedin päävalmentaja**9/2008–4/2009 | Seuraaja:**Chris Hughton** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Yhdysvallat

 |

 |